
Forslag til

RÅDETS AFGØRELSE

om bemyndigelse af Republikken Litauen til at forlænge en foranstaltning, der fraviger bestemmelserne i artikel 193 i Rådets direktiv 2006/112/EF om det fælles merværdiafgiftssystem

(Kun den litauiske udgave er autentisk)

I henhold til artikel 395 i Rådets direktiv 2006/112/EF af 28. november 2006 om det fælles merværdiafgiftssystem
 (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle momsopkrævningen eller for at undgå visse former for momsunddragelse eller momsundgåelse.

Ved brev registreret i Kommissionens Generalsekretariat den 9. september 2009 anmodede Litauen om bemyndigelse til fortsat at anvende en foranstaltning, der fraviger momsdirektivets artikel 193. I overensstemmelse med momsdirektivets artikel 395, stk. 2, underrettede Kommissionen ved brev af 27. oktober 2009 de øvrige medlemsstater om Litauens anmodning. Ved brev af 29. oktober 2009 underrettede Kommissionen Litauen om, at den var i besiddelse af alle de oplysninger, som den fandt nødvendige for at kunne vurdere anmodningen.

Den litauiske regering ønsker at forlænge den nuværende ordning med omvendt betalingspligt i forbindelse med levering af tømmer og levering af varer og tjenesteydelser fra afgiftspligtige personer, der er genstand for en insolvensprocedure eller omstruktureringsprocedure under retsligt tilsyn.

Hvad levering af tømmer angår, har Litauen oplevet, at et betydeligt antal forhandlere ikke har været i stand til at overholde deres forpligtelser. Virksomheder inden for denne sektor er for det meste små forhandlere eller mellemmænd, der ofte forsvinder uden at overføre den moms, de har beregnet af deres leverancer, til skattevæsenet, men samtidig efterlader kunden med en gyldig faktura, der giver ret til fradrag.

Afgiftspligtige personer, der er omfattet af en insolvensprocedure eller en omstruktureringsprocedure under retsligt tilsyn er ofte ikke i stand til eller villige til at indbetale den moms, de har modtaget fra deres kunder til skattevæsenet. Imidlertid kan køberen, som en pligtopfyldende erhvervsdrivende, stadig fradrage den betalte moms.

Under ordningen med omvendt betalingspligt er det kunden, der bliver pligtig til at betale moms af indenlandske transaktioner. Dette er en fravigelse fra den generelle regel, som er fastsat i momsdirektivets artikel 193, og som siger, at momsen påhviler den afgiftspligtige person, der foretager en afgiftspligtig levering af varer eller tjenesteydelser.

Den oprindelige fravigelse (fravigelse fra det dagældende sjette direktiv
, der uden større indholdsmæssige ændringer er blevet erstattet af momsdirektivet) blev indrømmet ved Rådets beslutning 2006/388/EF af 15. maj 2006
. 

Oprindeligt fandt fravigelsen også anvendelse i forbindelse med visse leverancer af affald og leverancer af byggearbejde. Som angivet i artikel 3 i den pågældende beslutning ville bemyndigelsen ophøre med at have virkning på ikrafttrædelsesdatoen for et direktiv, der rationaliserer fravigelserne i henhold til artikel 27 i sjette direktiv (nu artikel 395 i momsdirektivet), og som omfatter en særlig ordning for anvendelsen af moms i den pågældende sektor, såfremt et sådant direktiv træder i kraft før den 31. december 2009. Dette skete via det såkaldte rationaliseringsdirektiv
, der erstattede beslutningen som retsgrundlag for anvendelse af ordningen med omvendt betalingspligt inden for de pågældende to sektorer, der derfor ikke længere er omfattet af anmodningen om forlængelse og af denne afgørelse.

Kommissionen forstår, at de forhold, som den oprindelige beslutning byggede på, fortsat er til stede, og at den hidtidige fravigelse har gjort det muligt for Litauen at begrænse risikoen for momsunddragelse og at forenkle momsopkrævningen på tømmermarkedet og i forbindelse med bestemte leverandører, der er genstand for en insolvensprocedure eller omstruktureringsprocedure under retsligt tilsyn. Derfor bør der fortsat gives bemyndigelse til en fravigelse for en begrænset periode.

Forslag til

RÅDETS AFGØRELSE

om bemyndigelse af Republikken Litauen til at forlænge en foranstaltning, der fraviger bestemmelserne i artikel 193 i Rådets direktiv 2006/112/EF om det fælles merværdiafgiftssystem

(Kun den litauiske udgave er autentisk)

RÅDET FOR DEN EUROPÆISKE UNION HAR —

under henvisning til traktaten om Den Europæiske Union og traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem
, særlig artikel 395, stk. 1,

under henvisning til forslag fra Kommissionen, og

ud fra følgende betragtninger:

(1) Ved brev registreret i Kommissionens Generalsekretariat den 9. september 2009 anmodede Litauen om bemyndigelse til fortsat at anvende en foranstaltning, der fraviger bestemmelserne i direktiv 2006/112/EF, der regulerer, hvem der er ansvarlig for indbetalingen af moms til skattevæsenet.

(2) I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 27. oktober 2009 de øvrige medlemsstater om Litauens anmodning. Ved brev af 29. oktober 2009 meddelte Kommissionen Litauen, at den rådede over alle de oplysninger, den fandt nødvendige for at kunne vurdere anmodningen.

(3) Foranstaltningen tjener til fortsat at gøre modtageren betalingspligtig for moms på leverancer af varer og tjenesteydelser i tilfælde af insolvensprocedurer eller omstruktureringsprocedurer under retsligt tilsyn og ved leverancer af tømmer.

(4) Afgiftspligtige personer, der er omfattet af insolvensprocedurer eller omstruktureringsprocedurer under retsligt tilsyn, forhindres på grund af finansielle vanskeligheder ofte i at indbetale moms, som er faktureret for deres leverancer af varer og tjenesteydelser, til skattevæsenet. Modtageren kan, hvis denne er en afgiftspligtig person med fradragsret, ikke desto mindre fradrage momsen, skønt leverandøren ikke har indbetalt den til skattevæsenet.

(5) På grund af markedets og de involverede virksomheders art har Litauen oplevet problemer på tømmermarkedet, der domineres af små virksomheder, ofte forhandlere eller mellemmænd, som afgiftsmyndighederne har svært ved at kontrollere. Den mest udbredte form for momsunddragelse består i, at der faktureres leverancer, hvorefter den pågældende virksomhed forsvinder uden at have indbetalt moms, men samtidig efterlader kunden med en gyldig faktura, der giver ret til fradrag.

(6) Ved at gøre modtageren, for så vidt denne er en afgiftspligtig person, til den betalingspligtige person i ovennævnte tilfælde, fjerner fravigelsen vanskelighederne forbundet med at inddrive momsen uden at ændre ved det skyldige beløb. Derved forenkles afgiftsmyndighedernes arbejde med at opkræve momsen, og visse typer momsunddragelse og momsundgåelse forhindres. Foranstaltningen udgør i denne henseende en fravigelse fra artikel 193 i direktiv 2006/112/EF, som fastsætter, at momsen påhviler den afgiftspligtige person, som leverer varer eller ydelser. 

(7) Foranstaltningen er tidligere blevet godkendt ved Rådets beslutning 2006/388/EF
 under det dagældende sjette rådsdirektiv 77/388/EØF om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag
.

(8) Kommissionen forstår, at de retlige og faktiske forhold, der har retfærdiggjort den nuværende anvendelse af foranstaltningen, ikke har forandret sig og fortsat er til stede. Litauen bør derfor bemyndiges til at anvende denne foranstaltning i endnu en begrænset periode.

(9) Undtagelsen har ingen negativ indvirkning på Fællesskabets egne indtægter hidrørende fra moms — 

VEDTAGET FØLGENDE AFGØRELSE:

Artikel 1

Uanset artikel 193 i direktiv 2006/112/EF bemyndiges Litauen til fortsat at udpege den afgiftspligtige person, til hvem der foretages følgende leveringer af varer og tjenesteydelser, som den betalingspligtige person for moms:

1) levering af varer og tjenesteydelser fra en afgiftspligtig person, der er omfattet af en insolvensprocedure eller en omstruktureringsprocedure under retsligt tilsyn

2) levering af tømmer.

Artikel 2

Denne afgørelse udløber den 31. december 2012.

Artikel 3

Denne afgørelse er rettet til Republikken Litauen.

Udfærdiget i Bruxelles, den .


På Rådets vegne


Formand



�	EUT L 347 af 11.12.2006, s. 1.


�	Rådets direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter — Det fælles merværdiafgiftssystem: ensartet beregningsgrundlag (EFT L 145 af 13.6.1977).


�	EUT L 150 af 3.6.2006, s. 13.


�	Rådets direktiv 2006/69/EF af 24. juli 2006 om ændring af direktiv 77/388/EØF med hensyn til visse foranstaltninger, der skal forenkle momsopkrævningen og bidrage til at bekæmpe svig eller unddragelse og om ophævelse af visse beslutninger om at tillade fravigelser (EUT L 221 af 12.8.2006, s. 9).

�	EUT L 150 af 3.6.2006, s. 13.


�	EFT L 145 af 13.6.1977, s. 1.

